Broj: 711-I-1237-P-98/18-05-11

Zagreb, 13. rujna 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Josipa Bilavera, pomoćnika ministra mora, prometa i infrastrukture,** na 22. sjednici, održanoj 13. rujna 2018.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Josipa Bilavera, pomoćnika ministra mora, prometa i infrastrukture, neće se pokrenuti, u odnosu na okolnosti putovanja u Sjedinjene Američke Države s obzirom da se u predmetnoj prijavi ne navode konkretne okolnosti koje bi upućivale da je dužnosnik svojim postupanjem ili propustom počinio povredu odredbi ZSSI-a.**

Obrazloženje

Protiv dužnosnika Josipa Bilavera, pomoćnika ministra mora, prometa i infrastrukture podnesena je dana 26. ožujka 2018.g. anonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-1049-P-98/18-01-2 i povodom koje se vodi predmet broj P-98/18.

Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu navedenog Zakona. Povjerenstvo je uvidom u Registar dužnosnika utvrdilo da Josip Bilaver obnaša dužnost pomoćnika ministra mora, prometa i infrastrukture od 5. siječnja 2017.g. te je navedeni dužnosnik, povodom obnašanja navedene dužnosti, obvezan postupati sukladno odredbama ZSSI-a

U predmetnoj prijavi navodi se kako je dužnosnik Josip Bilaver boravio u Sjedinjenim Američkim Državama u trotjednom posjetu od 21. siječnja 2018. do 11. veljače 2018.g, na trošak nepoznatog izvora i podrijetla te da podnositelj sumlja na kršenje članka 11. ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Povodom zaprimljene prijave, Povjerenstvo je od Ministarstva mora, prometa i infrastrukture zatražilo očitovanje je li dužnosnik Josip Bilaver bio na službenom putu u Sjedinjenim Američkim Državama od 21. siječnja do 11. veljače 2018.g. i, ukoliko jest, tko je i kako snosio troškove puta i smještaja te da se dostavi sva relevantna dokumentacija.

Ministarstvo mora, prometa i infrastrukture je 10. svibnja 2018.g. dostavilo očitovanje, klasa: 401-01/18-02/34 od 7. svibnja 2018.g., u kojem je navelo kako pomoćnik ministra Josip Bilaver nije bio na službenom putu u Sjedinjenim Američkim Državama od 21. siječnja 2018.g. do 11. veljače 2018.g. odnosno da navedeno Ministarstvo za eventualno putovanje na predmetnu destinaciju nije snosilo nikakve troškove.

Povjerenstvo je dopisom od 30. ožujka 2018.g., upućenim na e-mail adresu s koje je poslana predmetna prijava, zatražilo dopunu prijave na način da se dostave kokretni navodi odnosno podaci tko je prema saznanjima podnositelja snosio troškove navodnog boravaka prijavljenog dužnosnika u SAD-u, kao i da podnositelj dostavi relevantnu dokumentaciju ukoliko istom raspolaže. Na poslani dopis, Povjerenstvo do današnjeg dana nije zaprimilo odgovor.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 11. stavkom 3. ZSSI-a propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja. Dužnosnik ne smije primiti dar iz navedenog stavka kada je on u novcu, bez obzira na iznos te vrijednosnicu i dragocjenu kovinu.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 2. propisano je da se darovima u smislu navedenog Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

Sukladno članku 1. stavku 2. ZSSI-a, svrha Zakona je sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Povjerenstvo postupak iz svoje nadležnosti može pokrenuti samo na način i unutar procesnih ovlasti koje joj ZSSI propisuje. Člankom 39. stavkom 1. ZSSI-a propisana je takva ovlast Povjerenstva. Postupak u kojem se utvrđuje sukob interesa protiv određenog dužnosnika pokreće se u skladu s propisanom svrhom ZSSI-a, ali vezano za neko konkretno postupanje ili propust određenog dužnosnika u obnašanju njegove dužnosti, odnosno vezano za konkretnu situaciju koja upućuje na moguće počinjenje povrede neke od propisanih zabrana, obveza ili ograničenja, za koje je dužnosnik osobno odgovoran.

Obveza dužnosnika da u obnašanju javnih dužnosti postupa sukladno odredbama članka 11. ZSSI-a, odnosno da u obnašanju javne dužnosti ne zadrži nedopušteni dar nije propisana apstraktno, već u kontekstu neke konkretne situacije koja se dogodila, u kojoj dužnosnik prima dar koji ga dovodi ili može dovesti u odnos zavisnosti ili kod njega stvara obvezu prema darovatelju. Plaćanje troškova puta i/ili smještaja u inozemstvu nedvojbeno predstavlja naknadu troškova dužnosniku, koja pod određenim uvjetima može predstavljati nedopušteni dar u smislu ZSSI-a. Da bi Povjerenstvo utvrdilo predstavlja li plaćanje troškova puta i/ili smještaja nedopušteni dar u smislu članka 11. stavka 1. i stavka 3. ZSSI-a potrebno je prethodno utvrditi tko je navedenu uslugu platilo dužnosniku i u kakvom je odnosu naspram dužnosnika, kao i vrijednost same pružene usluge.

Podaci navedeni u predmetnoj prijavi od 26. ožujka 2018.g. neprecizni su i neodređeni odnosno ne upućuju na osobu, odnosno subjekt koji je dužnosniku platio troškove puta i/ili smještaja u inozemstvu, kao niti na izvjesnost da su navedeni troškovi plaćeni, kada i na koji način. Zaprimljena prijava ne ukazuje Povjerenstvu na konkretnu radnju, propust ili situaciju vezanu za prijavljenog dužnosnika, a koja bi Povjerenstvu bila izvor saznanja o mogućoj povredi članka 11. ZSSI-a ili neke druge odredbe navedenog Zakona

Stoga Povjerenstvo zaključuje kako predmetna prijava od 26. ožujka 2018.g. ne predstavlja izvor saznanja o mogućem sukobu interesa, odnosno o mogućoj povredi odredbi ZSSI-a od strane dužnosnika Josipa Bilavera pa je Povjerenstvo na temelju članka 39. stavka 1. ZSSI-a, donijelo odluku kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Josip Bilaver, elektronička dostava
2. Objava na internetskoj stranici Povjerenstva
3. Pismohrana